પણ પ્રત્યેક વ્યક્તિની સંતાનને પ્રેમ કરવાની, પ્રેમ દર્શાવવાની, રીત જુદી જુદી હોય છે. જેવી વ્યક્તિની સમજ તેવો તેનો અભિગમ. કોઈ વ્યક્તિ પોતાના બાળકને સુખ સગવડ અને સાહ્યબી આપવા માટે તનતોડ મહેનત કરે , અને પોતાના સંતાનોને એ સગવડ આપી શકે તેને પ્રેમ ગણે. તો કોઈ વ્યક્તિ પોતાના બાળકને થોડી મુશ્કેલી પડે છતાંય એ સારું શીખે , કોઈ રમત ગમત, સંગીત કલામાં પારંગત થાય તે માટે સખત મહેનત મજૂરી કરે તેને પ્રેમ કહે. અને પછી તેમાં ભળે જે તે વ્યક્તિના સંજોગો. ઘરમાં અંદર અંદર મતભેદ પડે, ત્યારે કોઈ મા બાપ બાળકનું હિત સમજીને સમજૂતી કરી લે ; તો કોઈ મા બાપ બાળકને એ ક્લેશમય વાતાવરણથી દૂર રાખવા એકલતા સ્વીકારી લે; અને આમ બાળકનું ઘડતર થાય.